Virallinen lehti nro C 117 , 16/04/1998 s. 0079



KIRJALLINEN KYSYMYS E-2849/97 komissiolle esittäjä(t): Edith Müller (V) (11. syyskuuta 1997) Aihe: EU:n politiikka entisessä Jugoslaviassa Entisen Jugoslavian alueen lukuisista EU:n tuki- ja jälleenrakennustoimista vastaava komission yksikkö vaikuttaa kärsivän usein tapahtuvista henkilöstön siirroista. Yhdessä kyseisen yksikön henkilökuntavajeen kanssa se on vahingoittanut ohjelmien jatkuvuutta ja jälleenrakennuksen sujumista. Komissiota pyydetään antamaan täydellinen organisaatiokaavio kustakin pääosaston 1 A alaisesta yksiköstä (mukaanlukien valtuuskunnat ja teknisen avun yksiköt) vuodesta 1995 tähän päivään asti viran tai tehtävän tarkkuudella, mukaanlukien jokainen siirto (sijaiset / uudelleenjärjestelyt /...), sen päivämäärä ja tarkoitus. Komission jäsenen Hans Van den Broekin komission puolesta antama vastaus (27. lokakuuta 1997) Komissio on ryhtynyt kolmeen eri toimenpiteeseen hoitaakseen ne poliittiset ja hallinnolliset tehtävät, jotka koskevat entisen Jugoslavian alueen maita. Komissio ryhtyi joulukuussa 1995 toimenpiteisiin, jotka olivat tarpeen eri palvelujen välisen sisäisen ryhmän perustamiseksi ja ensimmäisen Sarajevoon sijoitettavan edustuston toiminnan aloittamiseksi. Järjestely hoidettiin henkilöstön sisäisillä siirroilla, koska budjettivallan ehdottama muutos, jossa varattiin 100 miljoonan ecun määräraha entiselle Jugoslavialle, ei sisältänyt henkilöstölisäyksiä. Komission paikallisen edustuston henkilöstötarve katettiin sisäisillä siirroilla ja neljällä uudella työntekijällä, joihin tarvittavat varat budjettivalta oli myöntänyt osana yhteistä ulkomaanedustusta. Toimintakustannukset on katettu PHARE-ohjelman varoista vuoden 1996 ensimmäisten 10 kuukauden aikana. Komissio päätti 26. marraskuuta 1996 tehdä eräitä pääosaston IA (Poliittiset ulkosuhteet: Eurooppa ja uudet itsenäiset valtiot, yhteinen ulko- ja turvallisuuspolitiikka, ulkomaanedustustot) hallintokaaviota koskevia muutoksia. Muutosten sisältönä oli antaa osaston D (Suhteet muihin Euroopan maihin) hoidettavaksi poliittiset suhteet ja välineiden hallinnointi entisen Jugoslavian alueen maiden ja Albanian osalta. Poikkeuksen muodosti Slovenia, jotka koskevat tehtävät siirrettiin osastoon B (Suhteet Keski-Euroopan maihin). Entinen yksikkö D1 korvattiin kahdella uudella yksiköllä, jotka saivat seuraavat tehtävät: D1 Bosnia ja Hertsegovina ja jälleenrakentaminen, mukaan lukien kansainvälinen koordinointi, laaja-alaiset kysymykset ja entisen Jugoslavian monimaaohjelmat D2 Albania, entinen Jugoslavian tasavalta Makedonia, Kroatia, Jugoslavian liittovaltio. Näiden tehtäväsiirtojen yhteydessä siirrettiin myös henkilöstöä, joka vastaa asiaan liittyvien kysymysten hallinnoinnista. Mahdollisimman tehokkaan hallinnon varmistamiseksi on suunniteltu antaa yksikölle D1 käytettävissä olevien henkilöstövoimavarojen rajoissa kokonaisvastuu kyseisten maiden rahoitusavun toteuttamisesta ja siirtää tähän yksikköön asiaa käsittelevä henkilöstö. Yksikön D2 päälliköllä on käytettävissään lisäksi yksikön D1 henkilöstö niin, että välineiden hallinnointi tapahtuu näiden kahden yksikön päällikköjen yhteisen sopimuksen pohjalta. Henkilöstövoimavarojen tarkempi jako uusien maantieteellisten yksikköjen välillä toteutetaan sisäisillä järjestelyillä. Uusi entisen Jugoslavian asioita käsittelevä yksikkö on talousarvioon liittyvien sopimusten, rahoituksen ja arvioinnin osalta saanut tukea myös 1. lokakuuta 1996 perustetulta uudelta rahoitusosastolta. On myös mahdollista, että vuoden 1997 lopussa komissio katsoo tarpeelliseksi tehdä uusia muutoksia, jotta se voi ottaa paremmin huomioon saadut kokemukset ja tehostaa yhteisön jälleenrakennusohjelmien toimeenpanon hallinnointia. Komissio lähettää arvoisalle parlamentin jäsenelle ja parlamentin pääsihteeristölle suoraan hänen toivomansa tarkemmat tiedot. Komissio on samaa mieltä arvoisan parlamentin jäsenen kanssa siitä, että uudelleenjärjestelyjä on tehty usein. Niitä on tarvittu siksi, että pääosaston henkilöstömäärä on pysynyt viime vuosina miltei samana, mutta hallinnoitavat määrärahat ovat jatkuvasti kasvaneet (varsinkin PHARE-ohjelman osalta). Lisäksi osaston sisäistä asiantuntemusta on ollut tarpeen täydentää ostopalveluilla ja avustavilla työntekijöillä, joilla on lyhyet sopimukset ja jotka vaihtuvat usein. Tämä seikka vaikeuttaa jälleenrakennusohjelmien hallinnointia. Vaikka kyseessä ei olekaan mikään entistä Jugoslaviaa koskevien ohjelmien erityispiirre ja vaikka tilintarkastustuomioistuin huomautti asiasta vuosikertomuksessaan vuonna 1994, entisen Jugoslavian tapauksessa tilanne on erityisen vaikea. Juuri kyseinen henkilöstön puute hidastaa edustustojen verkoston perustamista entisen Jugoslavian alueen maihin.